સીઆઈડી ક્રાઇમે સિનિયર આઈપીએસ દીપાંકર ત્રિવેદીના વડપણ હેઠળ સીટની રચના કરી છે. દીપાંકર ત્રિવેદીએ પ્રાથમિક તપાસ બાદ મંગળવારે એવું જાહેર કર્યું કે, વેલ્ડિંગના કામકાજ દરમિયાન ગોડાઉનમાં આગ લાગી હતી. આ મામલે ગોડાઉનના માલિક સહિત ૬ આરોપીઓની ધરપકડ કરવામાં આવી છે. સીઆઈડી ક્રાઇમની વિશેષ તપાસ હજુ આ મામલે ચાલુ છે, નિવેદનો લેવામાં આવી રહ્યાં છે. સ્થાનિક લોકોમાં આગની આ ઘટનાને લઈને તરેહ તરેહની ચર્ચાઓ સંભળાઈ રહી છે. એક ચર્ચા એવી છે કે કેટલાક વગવાળા લોકો ખેડૂતો પાસેથી સસ્તામાં મગફળી ખરીદ કરીને ઊંચા ટેકાના ભાવે સરકારી એજન્સીઓને વેચી દે છે. એક ચર્ચા એવી છે કે ગોડાઉનમાંથી કેટલોક જથ્થો બારોબાર પગ કરી જતો હોય છે, સારી ક્વૉલિટીની મગફળીની જગ્યાએ હલકી ગુણવત્તાની મગફળીની બોરી મુકી દેવાનું સુઆયોજિત ષડયંત્ર પણ ચાલી રહ્યું હોવાની ચર્ચા છે. ધોરાજીના કોંગી ધારાસભ્ય લલિત વસોયા કહે છે, ‘ગોંડલની આગની આ ઘટના શંકાસ્પદ છે. અગાઉ કચ્છ, પોરબંદરમાં પણ આવી ઘટના બની હતી. સરકાર આ ઘટનાના મૂળ સુધી જઈને તપાસ કરે.’